---
# System prepended metadata

title: Virus na Marsu

---

# Virus na Marsu

Trdoživi virus je dosegel celo Mars.  Tamkajšnji prebivalci so se hitro organizirali in si priskrbeli zadostno zalogo cepiva.  Na vratih njihovega osrednjega zdravstvenega doma je že nalepljen plakat z urnikom cepljenj. Za vsako cepljenje je naveden dan (v obliki marsovskega datuma) in načrtovano število cepljenih na tisti dan.

Ker ne želijo preobremeniti svojega zdravstvenega sistema, bi radi zagotovili, da načrtovano število cepljenih v določenem časovnem obdobju ne bo preveliko.  Pomagaj jim s programom, ki ugotovi, koliko Marsovcev se bo v podanem časovnem intervalu cepilo.

Marsovski koledar je podoben Zemljinemu, a precej enostavnejši.  Vsako leto je razdeljeno na 100 mesecev, vsak mesec pa na 100 dni.  Prestopnih let ne poznajo.

## Vhod

V prvi vrstici je zapisano število cepljenj ($N$), vsaka od naslednjih $N$ vrstic pa vsebuje po štiri števila z intervala $[1, 100]$: $l$ (leto), $m$ (mesec), $d$ (dan v mesecu) in $k$ (število cepljenih na ta datum).  Vsi datumi so medsebojno različni.

Naslednja vrstica vsebuje število intervalov ($M$), zatem pa sledi še $M$ vrstic s podatki o posameznih časovnih obdobjih, za katera bi radi ugotovili skupno število cepljenih.  Vsaka od teh vrstic vsebuje po šest števil z intervala $[1, 100]$: števila $l_z$ (leto), $m_z$ (mesec) in $d_z$ (dan v mesecu) podajajo prvi, števila $l_k$, $m_k$ in $d_k$ pa zadnji dan časovnega obdobja.

## Izhod

Izpišite $M$ vrstic.  V $i$-ti vrstici ($1 \le i \le M$) naj bo zapisano načrtovano število cepljenih v $i$-tem časovnem obdobju.

## Primer

### Vhod

```
5
50 70 30 9
20 90 60 7
50 80 10 6
50 50 40 8
21 30 50 5
3
20 1 1 22 100 100
50 50 41 50 80 10
80 60 20 100 30 70
```

### Izhod

```
12
15
0
```

### Komentar

V prvi izhodni vrstici upoštevamo cepljenja na datum $(l, m, d) = (20, 90, 60)$ in $(21, 30, 50)$, v drugi pa cepljenja na datuma $(50, 70, 30)$ in $(50, 80, 10)$.

## Podnaloge

1. podnaloga (30 točk): $N, M \in [1, 100]$ in $l = m = 1$ pri vseh datumih.
2. podnaloga (30 točk): $N, M \in [1, 100]$.
3. podnaloga (40 točk): $N, M \in [1, 10^5]$.
